Krejcir-moordkomplot: Teenstrydighede in bewyse | Maroela Media
Harrison, wat voorheen vir Krejcir gewerk het, is in Augustus borgtog geweier nadat ondersoekbeamptes beweer het sy lewe sou in gevaar wees as hy nie in aanhouding was nie.
Die saak is tot 11 November uitgestel sodat bewyse teen Harrison na die direkteur van Openbare Vervolging (DOV) gestuur kan word sodat die DOV 'n ingeligte besluit kan neem.
"Die verdediging is van mening dat die DOV 'n besluit moet maak oor die meriete van die beweringe," het Jack Gerber, Harrison se prokureur, aan die hof gesê.
Hy het gesê die verdediging het teenstrydighede in die bewyse teen Harrison gevind, maar wou nie daaroor uitbrei nie. Harrison bly in aanhouding totdat hy weer in die hof moet verskyn.
Harrison was ten tye van dié bisarre sluipmoordaanval, wat mens aan 'n James Bond-rolprent laat dink, in aanhouding. Krejcir is op 24 Julie in 'n parkeerterrein in Bedfordview aangeval. Skote is van 12 geweerlope gevuur wat agter die nommerplaat van 'n rooi Volkswagen Polo versteek is. Krejcir het gesê hy het aanvanklik gedink dit is klappers wat geskiet word, totdat hy gesien het sy koeëlvaste Mercedes Benz is vol gate geskiet. Klik hier vir foto's van die voorval.